— Я добра памятаю тую сустрэчу, бо сама якраз напярэдадні заступіла на новую пасаду, а крыху раней была абрана ў абласны дэпутацкі корпус. Можна лічыць, што гэта стала маім першым выпрабаваннем на годнасць. Хацелася максімальна поўна задаволіць патрэбы тых, хто прыйшоў на прыём. Адразу звярнула на сябе ўвагу жанчына з двума дзецьмі, адно з якіх — інвалід. Аказалася, што яе завуць Алена Шкалко. Яна расказала простую, але разам з тым шчымлівую гісторыю сваёй сямі. І тое, як яна гаварыла, як бязмерна клапацілася пра свайго мужа і дзяцей, вельмі падкупляла.